|  |  |  |
| --- | --- | --- |
|  | **הממונה על שיתוף נתוני אשראי**: הוראה למשתמשים בנתוני אשראי |  |
| קבלת הסכמה מלקוח [2] (01/22) |
|  |  | 405 – עמ' 1 |

קבלת הסכמה מלקוח

**מבוא**

# חוק נתוני אשראי, התשע"ו-2016 (להלן- **החוק**), קובע תנאים שבהתקיימם רשאי נותן אשראי לקבל מלשכת אשראי דוח אשראי לגבי לקוח, וכן את השימושים אשר הינו רשאי לעשות בדוח זה. אחד התנאים שהוסדרו בחוק הוא קבלת **הסכמה מפורשת** מהלקוח לכך שנתוני האשראי לגביו הכלולים במאגר נתוני אשראי יימסרו ללשכת אשראי לשם עריכת דוח האשראי שיימסר לנותן האשראי.

# הדרישה בחוק לקבל הסכמה מפורשת מהלקוח לאיסוף ושימוש במידע אודותיו, נובעת מהזכות לפרטיות שמקנה ללקוח את השליטה במידע אודותיו ואת היכולת להחליט בדבר איסוף מידע אישי זה, ושימוש בו. היא נועדה לאפשר ליחיד לממש את **זכותו לפרטיות** - זכות המעוגנת, בין השאר, בחוק-יסוד כבוד האדם וחירותו ובחוק הגנת הפרטיות, התשמ"א-1981. הצורך בקבלת הסכמה בהתאם להוראה זו נועד להבטיח שההסכמה תינתן לא רק במפורש אלא גם מדעת, כלומר - לאחר שהוצג ליחיד כל המידע הדרוש לו באורח סביר כדי לקבל את ההחלטה לגבי המידע אודותיו.

# תקנות נתוני אשראי, התשע"ו-2017 (להלן - **התקנות**), קובעות הוראות מסוימות לעניין זיהוי לקוח לצורך קבלת הסכמתו, לעניין פרטי המידע שיש לכלול בהסכמה וכן, לתיעודה. בנוסף, התקנות מסמיכות את הממונה לקבוע הוראות משלימות.

# בתוקף סמכותי לפי סעיף 68 לחוק וכן בהתאם להוראות תקנות 5(2) ו-(3) ולאחר התייעצות עם הוועדה המייעצת שמונתה לפי סימן ד' בפרק י"א לחוק, הריני קובע הוראה זו. ההוראה קובעת דרישות ביחס לנוסח ההסכמה המפורשת שמשתמש בנתוני אשראי נדרש לקבל מלקוח, תוך מתן גמישות מסוימת לגבי נוסח ההסכמה עצמו. כמו כן, בנספחים להוראה מופיעים נוסחים לדוגמה אשר משתמש בנתוני אשראי רשאי לאמץ אותם, או להסתייע בהם.

**תחולה**

# הוראה זו חלה על משתמש בנתוני אשראי.

# הממונה רשאי לקבוע הוראות מסוימות, שונות מאלו המפורטות בהוראה זו, שיחולו על משתמש בנתוני אשראי מסוים, או לפטור במקרים חריגים משתמש בנתוני אשראי מהוראה מסוימת. זאת, במקרים חריגים לאחר שבחן את בקשתו של משתמש בנתוני אשראי ונימוקיו אשר נמסרו לו בכתב, ורשאי הממונה לקבוע כי ההוראות השונות או הפטור יחולו לתקופה קצובה כפי שתיקבע על ידו, והכל מנימוקים אשר יירשמו על ידי הממונה.

**הגדרות**

# למונחים הקבועים בהוראה זו תהיה המשמעות הקבועה בחוק, בהתאם לעניין, אלא אם כן נקבע אחרת במפורש.

**הסכמה לקבלת נתוני אשראי**

# משתמש בנתוני אשראי יפעל באופן שיבטיח כי הסכמת הלקוח תינתן רק לאחר שיוצג ללקוח מידע על מהות ההסכמה ומשמעותה, וזאת, באופן בהיר, בכתב או בע"פ.

# נוסח ההסכמה שמשתמש בנתוני אשראי יקבל מהלקוח יכלול, **לכל הפחות**, את הפרטים הבאים:

## **פרטים מזהים של הלקוח** (חייב או ערב) – שם פרטי ושם משפחה, וכן, מספר זהות או מספר דרכון בצרוף מדינת ההנפקה של הדרכון.

## **מידע על מהות ההסכמה** – גילוי על כך שהסכמת הלקוח תאפשר למשתמש בנתוני אשראי לקבל מלשכת אשראי דוח אשראי על הלקוח, והמטרות עבורן נועד הדוח (בהתאם לסעיף 26(א)(1) לחוק).

## **אישור הלקוח לתנאי ההסכמה**.

## **תאריך מתן ההסכמה** (יום, חודש, שנה).

## **סוג העסקה** – בהתאם למפורט בסעיף 12 להלן.

## **מספר העסקה** (עבור עסקה קיימת)– המספר המזהה של העסקה כפי שמופיע במסמכים עליהם חתם הלקוח (על מנת שהלקוח יוכל לקשר בין העסקה לבין ההסכמה שנתן).

## **מועד תום תוקף ההסכמה** – בהתאם למפורט בסעיף 14 להלן.

## **הבהרה לגבי הבטחת תנאי העסקה (**"הסכמה לניטור"**) –** גילוי ללקוח כי הסכמתו מאפשרת למשתמש בנתוני אשראי לקבל במשך כל התקופה שקבע הלקוח, מידע על שינויים בכל נתוני האשראי שלו.

## **פירוט הנתונים הנכללים בדוח אשראי –** הבהרה כי נתוני האשראי שבמאגר נתוני אשראי שבבנק ישראל כוללים, בנוסף למידע על עסקאות אשראי, מידע בדבר הליכי חדלות פירעון ושיקום כלכלי, הליכי הוצאה לפועל והגבלות חשבון לפי חוק שיקים ללא כיסוי.

## **הבהרה כי ההסכמה מאפשרת גם קבלת דירוג אשראי לגבי הלקוח מלשכת אשראי.**

## **הבהרה כי הלקוח אינו חייב לתת את הסכמתו** **–** הבהרה שמסירת המידע תלויה ברצונו ובהסכמתו של הלקוח.

# משתמש בנתוני אשראי רשאי לקבל, באמצעות טופס הסכמה אחד, הסכמה לגבי כמה סוגים של עסקאות אשראי וכן הסכמה לגבי כמה עסקאות אשראי מסוימות, ובלבד שסוגי העסקאות או מספרי העסקאות, לפי העניין, יפורטו בטופס ההסכמה שאישר הלקוח.

# משתמש בנתוני אשראי רשאי לקבוע טופסי הסכמה נפרדים: למטרת התקשרות בעסקת אשראי חדשה ולמטרת הבטחת תנאי עסקת אשראי קיימת, ורשאי, לחלופין, לקבוע טופס הסכמה המשלב את שתי המטרות לעיל, אשר ימולא בהתאם למקרה הרלוונטי.

לצורך הנוחות, בנספחים א' עד ג' להוראה זו מצורפות דוגמאות אפשריות לנוסח טופסי הסכמה נפרדים.

**סוג העסקה**

# במקרה של עסקת אשראי חדשה, יש לציין בטופס ההסכמה את **סוג העסקה** בגינה ניתנה ההסכמה, מבין הסוגים הבאים:

## מסגרת בחשבון עובר ושב;

## מסגרת בכרטיס אשראי;

## קו אשראי;

## הלוואה (*יש לפרט את מטרת ההלוואה בהתאם לקיים במערכותיו של המשתמש בנתוני אשראי*);

## משכנתא;

## ערבות שנותן המשתמש בנתוני אשראי ללקוח.

מסגרות מתחדשות שאינן נמנות על אחד מסוגי העסקאות המפורטים לעיל, יוצגו תחת סעיף 12.2 בשינויים המתחייבים, או לחילופין, כסוג עסקה נוסף.

# מובהר כי אין צורך להציג ללקוח סוגי עסקאות שאינם רלוונטיים לבקשתו מבין הסוגים המפורטים לעיל.

**מועד תום תוקף ההסכמה**

# טופס ההסכמה יכלול התייחסות למועד תום תוקף ההסכמה עבור המקרים הבאים:

## **עבור עסקה חדשה למקרה שתצא לפועל או עבור עסקה קיימת** – מועד תום ההסכמה יהיה בהתאם לאמור להלן:

### מועד סיום עסקת האשראי או מועד מוקדם יותר שקבע הלקוח.

### יובהר ללקוח כי ככל שלא יקבע מועד על ידו, יחול מועד סיום העסקה.

## **עבור עסקה חדשה למקרה שלא תצא לפועל** – משתמש בנתוני אשראי רשאי לקבוע תקופות לפקיעת ההסכמה כברירת מחדל, אשר לא יעלו על התקופות כמפורט להלן, ובלבד שתינתן ללקוח אפשרות לקבוע מועדים מוקדמים יותר לסיום תוקף הסכמתו:

### לגבי עסקת אשראי מסוג משכנתא – לא יאוחר מ- 120 יום ממועד מתן ההסכמה;

### לגבי עסקת אשראי שאינה מסוג משכנתא – לא יאוחר מ- 60 יום ממועד מתן ההסכמה.

### ככל שמשתמש בנתוני אשראי לא קבע תקופה כאמור כברירת מחדל, תחול התקופה כפי שיקבע הלקוח.

# **תוספות לטופסי ההסכמה**

# משתמש בנתוני אשראי רשאי, בהתאם לשיקול דעתו, להוסיף משפטי פתיחה או סיום לנוסחי טופסי ההסכמה, ובלבד שלא יהיה בהוספת משפטים אלו כדי לשנות את מהות ההסכמה כנדרש בהוראה זו. דוגמאות למשפטי פתיחה:

## "בהתאם לחוק נתוני אשראי הוקם מאגר נתוני אשראי אשר מופעל על ידי בנק ישראל. אין באפשרותנו לקבל נתוני אשראי, לרבות נתונים היסטוריים המופיעים במאגר לגביך, אלא בהסכמתך, כמפורט להלן: ".

## "לפני שממשיכים, אנחנו מבקשים את הסכמתך לכך שנקבל ממאגר נתוני האשראי, שמופעל על ידי בנק ישראל, נתוני אשראי לגביך. הסכמתך לקבלת הנתונים תסייע לנו לבחון את הבקשה שלך ואת האפשרות להתאים לך את תנאי הצעת האשראי".

**זיהוי לקוח לצורך קבלת הסכמתו**

# קבלת הסכמת לקוח תהיה לאחר השלמת תהליך הזיהוי בהתאם לדרכי הזיהוי שפורטו בתקנה 5(1) לתקנות, ולהוראות הממונה מס' 401 ו-A401 בנושא 'אמצעי זיהוי' ו'אמצעי זיהוי מרחוק', בהתאמה (להלן -**הוראות הממונה בנושא אמצעי זיהוי**).

# ככל שההסכמה בהתאם לתקנה 5(3) לתקנות תתקבל שלא במועד השלמת תהליך הזיהוי הראשוני של הלקוח, דרכי הזיהוי שייושמו לצורך קבלת ההסכמה כאמור יהיו בהתאם למפורט בהוראות הממונה בנושא אמצעי זיהוי.

**קבלת הסכמה על ידי מי שפועל בשם הלקוח**

# משתמש בנתוני אשראי רשאי לקבל את הסכמת הלקוח גם באמצעות מי שפועל בשם הלקוח, כמפורט להלן:

## באמצעות מיופה כוח שמינה הלקוח לשם מתן הסכמה בשמו להעברת דוח אשראי לגביו למשתמש בנתוני אשראי, ולאחר שווידא מינוי כאמור באחת מהדרכים המפורטות להלן:

### באמצעים דיגיטליים, באמצעותם יתקבל אישור הלקוח לכך שמינה את מיופה הכוח ולכך שידוע לו שהמינוי מאפשר למיופה הכוח לתת הסכמה בשמו להעברת דוח אשראי לגביו, ובלבד שהלקוח זוהה בהתאם להוראות הממונה בנושא אמצעי זיהוי.

### התקבל אישור חתום על ידי עורך דין או נוטריון לכך שזיהה את הלקוח והבהיר לו את מהות ייפוי הכוח.

### במקרה בו מיופה הכוח פועל בשם הלקוח מול כמה משתמשים בנתוני אשראי, האישור החתום כאמור יכול להינתן על גבי טופס הסכמה אחד כפי שמופיע בנספח ד' להוראה, אשר מאפשר מתן הסכמה לכמה משתמשים בנתוני אשראי, ובלבד ששמם יצוין בטופס.

## באמצעות אפוטרופוס או מיופה כוח מתמשך שמונה ללקוח, בכפוף לדרישות תקנה 5(6) ו-(7) לתקנות.

# דרכי הזיהוי של מי שפועל בשם הלקוח כאמור לעיל יהיו בהתאם לאמור בסעיפים 16-17 להוראה זו.

# טופסי ההסכמה הנחתמים בידי מי שפועל בשם הלקוח, יכללו, בנוסף לפרטי הלקוח, גם את פרטיו של מי שפועל בשם הלקוח ומתוקף איזו הרשאה הוא פועל בשמו של הלקוח.

# משתמש בנתוני אשראי יתעד וישמור עותק מהפרטים או מהמסמכים הרלוונטיים, ובכלל זה: ייפוי כוח חתום על ידי הלקוח, אישור עורך דין או נוטריון כאמור בסעיף 18.1.2, צו מינוי אפוטרופוס וכל פרט הקבוע בתקנה 5(7) לתקנות.

**דרכים לקבלת הסכמת לקוח,** **תיעוד וגישה להסכמה**

# מבלי לגרוע מהוראות תקנה 5 לתקנות, קבלת הסכמת לקוח תתבצע באחד מהאמצעים הבאים:

## פנים אל פנים, ובלבד שיינתן ללקוח עותק מהסכמתו;

## באמצעות טופס הסכמה מקוון, ובלבד שתינתן ללקוח האפשרות לקרוא את הטופס לפני מתן הסכמתו, וכן לשמור את הטופס או לגשת אליו בדרך אחרת;

## באמצעות שיחה טלפונית מוקלטת, או שיחת היוועדות חזותית מוקלטת, ובלבד שבסמוך לאחר סיום השיחה יישלח ללקוח העתק מהטופס כפי שמולא בעקבות השיחה. העתק כאמור ישלח ללקוח באחת מדרכי ההתקשרות הרלוונטיות וכפי שיקבע הלקוח, בכלל זה: באמצעות כתובת דואר, כתובת דואר אלקטרוני, מסרון עם קישור לאתר אינטרנט שבו יוצג לעיון הלקוח, או באמצעי דיגיטלי מאובטח אחר.

# האמור בסעיף 22 ביחס ללקוח יחול גם על מי שפועל בשם הלקוח לעניין קבלת ההסכמה.

**ביקורת פנימית**

# הביקורת הפנימית של משתמש בנתוני אשראי תכלול בתכנית העבודה הרב שנתית שהיא עורכת, ביקורת לבחינת עמידה בהוראות בדבר קבלת הסכמת לקוח שנקבעו בדין ובהוראה זו.

**תחילה והוראות מעבר**

# תחילתה של הוראה זו ביום 5 בספטמבר, 2021 (להלן – יום התחילה); ואולם, נותן אשראי שאינו ערוך ליישום ההוראה ביום התחילה, רשאי לנהוג על פי נוסח התקנות טרם תיקונן ולעשות שימוש בטופס ההסכמה שנקבע בתוספת השנייה לתקנות טרם ביטולה, וזאת **למשך 6 חודשים** ממועד התחילה.

# על אף האמור בסעיף 25 לעיל, מועד תחילת ההוראות הבאות יהיה לא יאוחר מיום 31 בדצמבר 2022:

## ההוראה הקבועה בסעיף 12.4 לעניין פירוט מטרת ההלוואה;

## ההוראה הקבועה בסעיף 14.2.1 לעניין ההתייחסות בטופס ההסכמה למועד תום תוקף ההסכמה בעסקה חדשה מסוג משכנתה, במקרה שלא תצא לפועל;

## ההוראה הקבועה בסעיף 14.2.2 לעניין ההתייחסות בטופס ההסכמה למועד תום תוקף ההסכמה בעסקה חדשה שאינה מסוג משכנתה, במקרה שלא תצא לפועל.

# **\* \* \***

**נספח א'**

**דוגמה לנוסח הסכמת לקוח לצורך התקשרות בעסקת אשראי (חדשה)/עסקאות אשראי (חדשות)**

פרטי הלקוח:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ או מספר דרכון+ מדינה \_\_\_\_\_\_\_\_\_\_\_\_\_\_\_\_\_\_

אני מסכים כי דוח אשראי לגבי מלשכת אשראי אשר כולל נתוני אשראי ממאגר נתוני האשראי שבבנק ישראל, יימסר ל\_\_\_(*שם המשתמש בנתוני אשראי*),לשם בחינת בקשתי להתקשר בעסקת/עסקאות אשראי כמפורט להלן:

1. סוג העסקה: \_\_\_\_\_ בעסקה זו הלקוח:\_\_\_\_\_\_\_ (יש לבחור/לציין האם הלקוח חייב או ערב).

אם העסקה **לא תצא לפועל**, תום תוקף ההסכמה יהיה ביום: xxx (*מועד ברירת מחדל, כמפורט בהוראה*) או עד לתאריך\_\_\_\_, המוקדם מבניהם (*יש להבהיר ללקוח שאם לא ימולא תאריך, התאריך הקובע הינו מועד ברירת המחדל*).

1. סוג העסקה: \_\_\_\_\_ בעסקה זו הלקוח:\_\_\_\_\_\_\_ (יש לבחור/לציין האם הלקוח חייב או ערב).

אם העסקה **לא תצא לפועל**, תום תוקף ההסכמה יהיה ביום: xxx (*מועד ברירת מחדל, כמפורט בהוראה*) או עד לתאריך\_\_\_\_, המוקדם מביניהם (*יש להבהיר ללקוח שאם לא ימולא תאריך, התאריך הקובע הינו מועד ברירת המחדל*).

ככל שעסקה מהעסקאות המפורטות לעיל **תצא לפועל**, הסכמתי זו תהיה בתוקף עד תום אותה עסקה או עד לתאריך \_\_\_\_, המוקדם מביניהם (*יש להבהיר ללקוח שאם לא ימולא תאריך - התאריך הקובע הינו מועד סיום העסקה*).

הסכמתי זו תאפשר ללשכת אשראי למסור ל..... (*שם המשתמש בנתוני אשראי*) במהלך כל תקופה זו נתוני אשראי או דוח אשראי לשם ניטור יכולתי להמשיך ולעמוד בתנאי העסקה.

**ידוע לי** כי נתוני האשראי שבמאגר נתוני האשראי שבבנק ישראל, כוללים מידע בדבר עסקאות אשראי, וכן, מידע בדבר הליכי חדלות פירעון ושיקום כלכלי, הליכי הוצאה לפועל והגבלות חשבון לפי חוק שיקים ללא כיסוי.

**הובא בזאת לתשומת ליבי** כי הסכמתי כאמור, מאפשרת למשתמש בנתוני אשראי לקבל דירוג אשראי לגבי מלשכת אשראי, לתקופה שהוסכמה לעיל, והכל בכפוף לחוק.

כמו כן, **ידוע לי** שמסירת המידע תלויה בהסכמתי ואין אני חייב לתת הסכמה זו.

תאריך מתן ההסכמה: \_\_\_\_\_\_\_\_\_\_

חתימת הלקוח: \_\_\_\_\_\_\_\_\_\_\_\_\_\_\_

**\* \* \***

**נספח ב'**

**דוגמה לנוסח הסכמה הניתנת בשם מי שפועל בשם הלקוח**

**לצורך התקשרות בעסקת אשראי (חדשה)/עסקאות אשראי (חדשות)**

הנני בעל הרשאה לפעול כמיופה כוח/ אפוטרופוס/ מיופה כוח מתמשך **(***יש לבחור את סוג ההרשאה*) עבור:

**פרטי הלקוח**:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ או מספר דרכון+ מדינה \_\_\_\_\_\_\_\_\_\_\_\_\_\_\_\_\_\_

**פרטי מיופה הכוח/אפוטרופוס/מיופה כוח מתמשך**:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ או מספר דרכון+ מדינה \_\_\_\_\_\_\_\_\_\_\_\_\_\_\_\_\_\_

אני מסכים כי דוח אשראי מלשכת אשראי אשר כולל נתוני אשראי ממאגר נתוני האשראי שבבנק ישראל, יימסר ל\_\_\_(*יש למלא את שם המשתמש בנתוני אשראי*) לשם בחינת בקשת הלקוח להתקשר בעסקת/עסקאות אשראי כמפורט להלן:

1. סוג העסקה: \_\_\_\_\_ בעסקה זו הלקוח:\_\_\_\_\_\_\_ (יש לבחור/לציין האם הלקוח חייב או ערב).

אם העסקה **לא תצא לפועל**, תום תוקף ההסכמה יהיה ביום: xxx (*מועד ברירת מחדל, כמפורט בהוראה*) או עד לתאריך\_\_\_\_, המוקדם מביניהם (*יש להבהיר שאם לא ימולא תאריך, התאריך הקובע הינו מועד ברירת המחדל*).

1. סוג העסקה: \_\_\_\_\_ בעסקה זו הלקוח:\_\_\_\_\_\_\_ (יש לבחור/לציין האם הלקוח חייב או ערב).

אם העסקה **לא תצא לפועל**, תום תוקף ההסכמה יהיה ביום: xxx (*מועד ברירת מחדל, כמפורט בהוראה*) או עד לתאריך\_\_\_\_, המוקדם מביניהם (*יש להבהיר שאם לא ימולא תאריך, התאריך הקובע הינו מועד ברירת המחדל*).

ככל שעסקה מהעסקאות המפורטות לעיל **תצא לפועל**, הסכמתי זו תהיה בתוקף עד תום אותה עסקה או עד לתאריך \_\_\_\_, המוקדם מביניהם (*יש להבהיר שאם לא ימולא תאריך - התאריך הקובע הינו מועד סיום העסקה*).

הסכמתי זו תאפשר ללשכת אשראי למסור ל\_\_\_\_\_\_(*שם המשתמש בנתוני אשראי*) במהלך כל תקופה זו נתוני אשראי או דוח אשראי לשם ניטור יכולת הלקוח להמשיך ולעמוד בתנאי העסקה.

**ידוע לי** כי נתוני האשראי שבמאגר נתוני האשראי שבבנק ישראל, כוללים מידע בדבר עסקאות אשראי, וכן, מידע בדבר הליכי חדלות פירעון ושיקום כלכלי, הליכי הוצאה לפועל והגבלות חשבון לפי חוק שיקים ללא כיסוי.

**הובא בזאת לתשומת ליבי** כי הסכמתי כאמור, מאפשרת למשתמש בנתוני אשראי לקבל דירוג אשראי מלשכת אשראי, לתקופה שהוסכמה לעיל, והכל בכפוף לחוק.

כמו כן, **ידוע לי** שמסירת המידע תלויה בהסכמתי ואין אני חייב לתת הסכמה זו.

תאריך מתן ההסכמה: \_\_\_\_\_\_\_\_\_\_

חתימת מיופה הכוח/ אפוטרופוס/ מיופה כוח מתמשך (*בהתאם לרלוונטיות*): \_\_\_\_\_\_\_\_\_\_\_\_\_\_\_

*(המשך בעמוד הבא)*

**אישור עורך דין או נוטריון (ככל שהדבר נדרש)**

אני מצהיר בזאת כי זיהיתי את הלקוח ווידאתי עימו כי ייפה את כוחו של מיופה הכוח שפרטיו מופיעים לעיל, לתת לגוף ששמו מצוין בטופס זה, הסכמה לקבל דוח אשראי לגביו מלשכת אשראי. בנוסף, אני מצהיר כי הבהרתי ללקוח את המטרות לשמן נועד דוח זה.

**פרטי עורך הדין או הנוטריון**:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ מספר רישיון: \_\_\_\_\_\_\_\_\_\_\_\_\_\_\_\_\_\_

חתימה וחותמת: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**\* \* \***

**נספח ג'**

**דוגמה לנוסח הסכמת לקוח הניתנת לשם הבטחת תנאי עסקאות ("ניטור" עסקאות קיימות)**

פרטי הלקוח:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ או מספר דרכון+ מדינה \_\_\_\_\_\_\_\_\_\_\_\_\_\_\_\_\_\_

אני מסכים כי לשכת אשראי תמסור ל\_\_\_\_\_\_ (*שם המשתמש בנתוני אשראי*) במהלך כל התקופה בה הסכמתי תקפה, נתוני אשראי או דוח אשראי ממאגר נתוני אשראי שבבנק ישראל, לשם ניטור יכולתי להמשיך ולעמוד בתנאי העסקאות המפורטות להלן:

1. מספר העסקה: \_\_\_\_ בעסקה זו אני: \_\_\_\_\_ (יש לבחור/לציין האם הלקוח חייב או ערב)

2. מספר העסקה: \_\_\_\_ בעסקה זו אני: \_\_\_\_\_ (יש לבחור/לציין האם הלקוח חייב או ערב)

הסכמתי זו תהיה בתוקף עד למועד סיום עסקאות אלה או עד לתאריך \_\_\_\_(*יש להבהיר ללקוח שאם לא ימולא תאריך - התאריך הקובע הינו מועד סיום העסקה).*

**ידוע לי** כי נתוני האשראי שבמאגר נתוני האשראי שבבנק ישראל כוללים מידע בדבר עסקאות אשראי, וכן, מידע בדבר הליכי חדלות פירעון ושיקום כלכלי, הליכי הוצאה לפועל והגבלות חשבון לפי חוק שיקים ללא כיסוי.

**הובא בזאת לתשומת ליבי** הסכמתי כאמור, מאפשרת למשתמש בנתוני אשראי לקבל דירוג אשראי לגבי מלשכת אשראי, לתקופה שהוסכמה לעיל, והכל בכפוף לחוק.

כמו כן, **ידוע לי** שמסירת המידע תלויה בהסכמתי ואין אני חייב לתת הסכמה זו.

תאריך מתן ההסכמה: \_\_\_\_\_\_\_\_\_\_

חתימת הלקוח: \_\_\_\_\_\_\_\_\_\_\_\_\_\_\_

**\* \* \***

**נספח ד'**

**דוגמה לנוסח הסכמה הניתנת בשם מי שפועל בשם הלקוח**

**לצורך התקשרות בעסקת אשראי (חדשה)/עסקאות אשראי (חדשות)**

***(נוסח זה מאפשר מתן הסכמה למספר משתמשים בנתוני אשראי ששמם מפורט בטופס, וכן, לקבל אישור עורך דין או נוטריון, ככל שהדבר נדרש)***

הנני בעל הרשאה לפעול כמיופה כוח/ אפוטרופוס/ מיופה כוח מתמשך (*יש לבחור את סוג ההרשאה*) עבור:

**פרטי הלקוח**:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ או מספר דרכון+ מדינה \_\_\_\_\_\_\_\_\_\_\_\_\_\_\_\_\_\_

**פרטי מיופה הכוח/אפוטרופוס/מיופה כוח מתמשך**:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ או מספר דרכון+ מדינה \_\_\_\_\_\_\_\_\_\_\_\_\_\_\_\_\_\_

אני מסכים כי דוח אשראי מלשכת אשראי אשר כולל נתוני אשראי ממאגר נתוני האשראי שבבנק ישראל, יימסר ל\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(*יש למלא את שמות המשתמשים בנתוני אשראי*) לשם בחינת בקשת הלקוח להתקשר בעסקת/עסקאות אשראי כמפורט להלן:

1. סוג העסקה: \_\_\_\_\_ בעסקה זו הלקוח:\_\_\_\_\_\_\_ (יש לבחור/לציין האם הלקוח חייב או ערב).

אם העסקה **לא תצא לפועל**, תום תוקף ההסכמה יהיה ביום: xxx (*מועד ברירת מחדל, כמפורט בהוראה*) או ביום\_\_\_\_, המוקדם מביניהם (*אם לא ימולא תאריך, התאריך הקובע הינו מועד ברירת המחדל*).

1. סוג העסקה: \_\_\_\_\_ בעסקה זו הלקוח:\_\_\_\_\_\_\_ (יש לבחור/לציין האם הלקוח חייב או ערב).

אם העסקה **לא תצא לפועל**, תום תוקף ההסכמה יהיה ביום: xxx (*מועד ברירת מחדל, כמפורט בהוראה*) או ביום \_\_\_\_, המוקדם מביניהם (*אם לא ימולא תאריך, התאריך הקובע הינו מועד ברירת המחדל*).

ככל שעסקה מהעסקאות המפורטות לעיל **תצא לפועל**, הסכמה זו תהיה בתוקף עד תום אותה עסקה או עד לתאריך \_\_\_\_, המוקדם מביניהם ( *אם לא ימולא תאריך - התאריך הקובע הינו מועד סיום העסקה*).

הסכמה זו תאפשר ללשכת אשראי למסור למשתמש בנתוני אשראי שעימו תבוצע ההתקשרות, נתוני אשראי או דוח אשראי במשך התקופה האמורה, לשם ניטור יכולת הלקוח להמשיך ולעמוד בתנאי העסקה.

**ידוע לי** כי נתוני האשראי שבמאגר נתוני האשראי שבבנק ישראל, כוללים מידע בדבר עסקאות אשראי, וכן, מידע בדבר הליכי חדלות פירעון ושיקום כלכלי, הליכי הוצאה לפועל והגבלות חשבון לפי חוק שיקים ללא כיסוי.

**הובא בזאת לתשומת ליבי** כי הסכמה זו, מאפשרת למשתמש בנתוני אשראי לקבל לגבי הלקוח גם דירוג אשראי מלשכת אשראי, לתקופה שהוסכמה לעיל, והכל בכפוף לחוק.

כמו כן, **ידוע לי** שמסירת המידע תלויה בהסכמתי ואין אני חייב לתת הסכמה זו.

תאריך מתן ההסכמה: \_\_\_\_\_\_\_\_\_\_

חתימת מיופה הכוח/ אפוטרופוס/ מיופה כוח מתמשך (*בהתאם לרלוונטיות*): \_\_\_\_\_\_\_\_\_\_\_\_\_\_\_

*(המשך בעמוד הבא)*

**אישור עורך דין או נוטריון (ככל שהדבר נדרש)**

אני מצהיר בזאת כי זיהיתי את הלקוח ווידאתי עימו כי ייפה את כוחו של מיופה הכוח שפרטיו מופיעים לעיל, לתת לגופים ששמותיהם מצוינים בטופס זה, הסכמה לקבל דוח אשראי לגביו מלשכת אשראי. בנוסף, אני מצהיר כי הבהרתי ללקוח את המטרות לשמן נועד דוח זה.

**פרטי עורך הדין או הנוטריון**:

שם פרטי: \_\_\_\_\_\_\_\_\_\_\_\_\_ שם משפחה: \_\_\_\_\_\_\_\_\_\_\_\_\_\_\_\_\_\_\_\_

מספר זהות:\_\_\_\_\_\_\_\_\_\_\_\_ מספר רישיון: \_\_\_\_\_\_\_\_\_\_\_\_\_\_\_\_\_\_

חתימה וחותמת: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**\* \* \***